
R E P U B L I K A  E  S H Q I P Ë R I S Ë
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E MARRËVESHJES, NDËRMJET 
KËSHILLIT TË MINISTRAVE TË REPUBLIKËS SË SHQIPËRISË 
DHE QEVERISË SË MBRETËRISË SË BASHKUAR
TË BRITANISË SË MADHE DHE IRLANDËS SË VERIUT,
PËR RIPRANIMIN E PERSONAVE DHE PROTOKOLLIT ZBATUES
TË MARRËVESHJES”



· HYRJE

Më datë 18 nëntor 2021, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar të Britanisë së Madhe dhe Irlandës së Veriut, për ripranimin e personave dhe protokollit zbatues të marrëveshjes”, propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm z. Andi Mahila, Zëvendësministër i Brendshëm, z. Krenar Muço, Drejtori i drejtorisë së Migracionit në Dep. për Kufirin dhe Migracionin në DPPSH e të tjerë.

I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]Ky projektligj ka për qëllim ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar të Britanisë së Madhe dhe Irlandës së Veriut, për ripranimin e personave dhe protokollit zbatues të marrëveshjes.

Nëpërmjet ratifikimit të kësaj marrëveshjeje, palët do të forcojnë bashkëpunimin ndërmjet tyre në lidhje me luftën kundër fenomenit të migracionit të parregullt dhe do të zhvillojnë bashkëpunimin teknik e operacional në fushën e menaxhimit të migracionit të parregullt dhe sigurisë së brendshme. Në marrëveshje janë parashikuar rregullat dhe parimet në bazë të të cilave do të zbatohet bashkëpunimi, rastet e bashkëpunimit sipas kërkesës, por dhe rastet e
bashkëpunimit pa kërkesë.


III. 	EFEKTET FINANCIARE
Sa i takon efekteve financiare, sqarojmë se marrëveshja ngarkon me përgjegjësi për zbatimin çdo nënshkrues të saj. Secila palë do të mundësojë pajisjet e nevojshme të komunikimit dhe ato teknike si, telefon, faks, kompjuter, internet për zyrtarët e saj. Për palën shqiptare, shpenzimet do të mbulohen nga “Programi për Policinë e Shtetit”.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën z. Andi Mahila, Zëvendësministër i Brendshëm.
Z. Andi Mahila bëri prezantimin e projektligjit duke sqaruar se marrëveshja është propozuar nga qeveria britanike në kuadër të daljes se saj nga Bashkimi Evropian. Një marrëveshje e tille dypalëshe ekziston që nga viti 2003, por zhvillimet ndërkombëtare dhe dinamika migratore në shkalle globale kanë bërë të nevojshëm rinovimin e këtij instrumenti juridik në fushën e ripranimeve. Konkretisht, nënshkrimi i kësaj marrëveshjeje kryhet në kuadër të përmbushjes së prioriteteve të qeverisë shqiptare në luftën kundër fenomenit të migracionit të parregullt.
Z. Petro Koçi, në cilësinë e relatorit, vlerësoi rëndësinë e nismës dhe, duke falënderuar Zëvendësministrin për prezantimin e detajuar, ftoi Komisionin ta miratonin projektligjin.  
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin unanimisht.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin  në parim,  nen për nen dhe në tërësi dhe pasi e miratoi atë me unanimitet u shpreh dakord për kalimin e këtij projektligji për miratim në seancë plenare.  

[bookmark: _GoBack]    RELATOR                                                                                 KRYETARE

     Petro KOÇI						        Mimi KODHELI

